**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 235**

***11-12 martie 2022***

 *În conformitate cu dispozițiile art.66 lit. a), c) și ș) din Legea 51/1995 privind organizarea și exercitarea profesiei de avocat, republicată, cu modificările și completările ulterioare (în continuare Lege),*

 *Având în vedere propunerea Comisiei Permanente a Uniunii Naționale a Barourilor din România (în continuare U.N.B.R.) din 18 februarie 2022 (sistem videoconferință), privind aprobarea Strategiei de comunicare pentru 2022 și a temei principale a anului 2022 „Avocatura în schimbare. Provocări.”,*

*Pe baza dezbaterilor din ședința Consiliului U.N.B.R. din 11-12 martie 2022 și luând în considerare proiectul de buget care cuprinde prevederi bugetare specifice pentru sprijinirea barourilor să organizeze activități legate tema principală a anului 2022;*

*Consiliul U.N.B.R. adoptă prezenta:*

**HOTĂRÂRE:**

 **Art. 1** **–** Se aprobă Strategia de comunicare pentru 2022 și tema principală a anului 2022, cuprinse în anexa la prezenta hotărâre „*Avocatura azi. Tendințe și perspective*”.

**Art. 2** – U.N.B.R. va sprijini barourile în organizarea de întâlniri cu avocații pentru a discuta tendințe și provocări pe care aceștia le întâmpină în exercitarea profesiei de avocat, la nivelul întregii țări, sub egida temei sus menționate.

**Art. 3** – Se mandatează Comisia Permanentă să decidă cu privire la toate aspectele legate de dezbaterea temei prevăzută la art. 1 din prezenta hotărâre, urmând a informa Consiliul U.N.B.R..

**Art. 4** – Prezenta hotărâre se comunică membrilor Consiliului U.N.B.R. și barourilor și se publică pe website-ul U.N.B.R..

**C O N S I L I U L U. N. B. R.**

***Anexa la Hotărârea Consiliului U.N.B.R. nr. 235/11-12.03.2022***

**Strategia de comunicare pentru anul 2022**

**Tema Congresului Avocaților din 2022, care se constituie și ca temă principală a anului 2022**: ,,***Avocatura azi. Tendințe și perspective***”, în care comunicarea se va centra pe avocat, pe tendințele și aspectele specifice care influențează identitatea profesională, organizarea și evoluția profesiei.

Întrucât obiectivul principal al U.N.B.R. în 2022 este actualizarea reglementărilor cu privire la profesie, toate campaniile U.N.B.R. vor fi dezvoltate în jurul acestei teme principale, cu abordări specifice subtemelor de interes.

**În acest scop, U.N.B.R. își propune următoarele**

1. Să sprijine barourile în organizarea de întâlniri cu avocații pentru a discuta tendințe și provocări pe care aceștia le întâmpină în exercitarea profesiei de avocat, la nivelul întregii țări, pentru a avea o viziune de ansamblu asupra tendințelor și problematicilor pe care le implică avocatura și a acționa în consecință.

Fără a face o enumerare exhaustivă, întrucât fiecare barou este liber să-și aleagă tematica în funcție de circumstanțele locale, U.N.B.R. propune următoarele teme de dezbatere care vor face obiectul comunicării în anul 2022:

**Teme generale de dezbatere (propuneri):**

* Interacțiunea și comunicarea profesiilor juridice. Aspecte legale, etice și deontologice
* Noile reglementări privind publicitatea avocaților. Necesitatea abordării unor instrumente de promovare etică a avocaților pentru a face față mediului concurențial
* Participarea avocaților la platformele de intermediere avocat client. Beneficii și riscuri
* Profesia de avocat în era comunicării online. Mecanisme și proceduri specifice mijloacelor de comunicare moderne
* Provocări la adresa principiului autoreglementării profesiei de avocat
* Responsabilitatea socială ca formă de comunicare. Implicarea avocaților în educația juridică în școli în contextul noilor reglementări
* Profesia de avocat în era comunicării online. Mecanisme și proceduri specifice mijloacelor de comunicare moderne.
* Provocări privind răspunderea penală a avocatului. Condiții și efecte
* Contabilitatea specifică avocaților și fiscalitatea. Reglementări, provocări, soluții
* Nedemnitatea în profesia de avocat. Cadrul legal actual și propuneri de lege ferenda
* Corespondența dintre avocat și client. Mecanisme de protecție
* Interprofesionalitatea și cererea de servicii integrate. Aspecte legale și deontologice
* Definirea domeniului de practică rezervat avocaților și a consultanței juridice în contextul concurenței cu alte profesii și al serviciilor integrate
* Patrimoniul de afectațiune profesională. Transformarea formei de organizare și exercitare a profesiei de avocat
* Admiterea în profesia de avocat. Posibile soluții pentru înscrierea avocaților stagiari în mod proporțional în toate barourile din țară.
* Accesul la profesia de avocat. Provocările legii privind testul de proporționalitate și cerințele comisiei europene
* Digitalizarea și informatizarea profesiei. Comunicarea la distanță avocat client și cu sistemul judiciar
* Organizarea internă a profesiei. Perspective privind funcționarea instituțiilor profesiei
* Mentoratul în avocatură și problematica stagiarilor
* Abordări noi privind pregătirea profesională inițială și continuă. Actualizări ale programei în funcție de evoluția pieței avocaturii
* Piața avocaturii. Tendințe privind domeniile preponderente de practică ale avocaților înscriși în barou
* Domeniile predilecte de dezvoltare pe piața serviciilor avocațiale în plan local
* Obligațiile de raportare în contextul adoptării de către forurile europene a noilor reglementări privind prevenirea și combaterea spălării banilor
* Altele, în funcție de problematica barourilor (Aceste propuneri pot fi oricând completate cu alte propuneri din partea avocaților, pe care îi încurajăm să ne contacteze la adresa comunicare@U.N.B.R..ro )
1. Fiecare ședința a Consiliului U.N.B.R. va găzdui ateliere de dezbatere pe teme de interes pentru avocați. Valorificarea evenimentelor profesionale – Congresul Avocaților și Consiliile U.N.B.R. – este esențială deoarece se bucură de o audiență mai mare. În aceste contexte atenția avocaților, dar și a altor actori ai justiției și a presei este îndreptată spre U.N.B.R..
2. Organizarea de conferințe pe teme actuale și punctuale de interes pentru profesie, în funcție de evoluția evenimentelor legislative și din societate, cu tangență asupra profesiei.
3. Dezvoltarea campaniilor de responsabilitate socială ale U.N.B.R.:

,,Fii avocat în școala ta!”

,,Avocați pentru refugiați”

Este esențial ca atât organizația, cât și avocații să fie și parteneri indispensabili ai comunității. Responsabilitatea socială a U.N.B.R., a barourilor și a avocaților, solidaritatea socială, implicarea în viața comunității reprezintă cea mai sigură cale de a promova imaginea profesiei, de a obține încrederea, respectul și recunoștința cetățenilor și de a-i conștientiza pe aceștia cu privire la rolul avocatului în societate *(de apărător al cetățeanului, al drepturilor și libertăților fundamentale și nu de complice al infractorilor, cum aste perceput în ultima vreme, în spectacolul judiciar)*.